Între octombrie 2017 și septembrie 2019 au ieșit din penitenciar, în baza recursului compensatoriu, 21.049 de deținuți. Dintre aceștia unii au fost eliberați condiționat, alții la termen. De exemplu, în ianuarie 2019 numărul celor eliberați la termen era de 2.551, iar al celor eliberați condiționat de 11.851.

Ce este important de știut în cântărirea acestor cifre: eliberările condiționate în baza recursului compensatoriu reprezintă practic totalul eliberărilor de gen pentru anii 2018 și 2019. Nu mai există, adică, alte mii de persoane eliberate condiționat – pe baza altor criterii – pe lângă cele puse în libertate în baza recursului compensatoriu, în perioada menționată.

Legea recursului compensatoriu instituie, practic, un criteriu suplimentar pentru calcularea zilelor petrecute în penitenciar de condamnat și stabilirea timpului rămas de executat. Cei care au adoptat legea au motivat cu argumentul că în penitenciarele românești condițiile de viață sunt atât de proaste încât e necesar ca deținuților să li se calculeze x zile efectuate la fiecare y zile petrecute efectiv după gratii.

S-a ratat și la momentul respectiv, în vara anului 2017, discutarea cauzelor profunde care determină starea vecină cu dezastrul a sistemului penitenciar românesc. Justiția penală are scopul pedepsirii faptelor care aduc atingere ordinii sociale – dar are și scopul reintegrării persoanelor condamnate, care odată ieșite din închisoare ar trebui măcar să nu mai revină înapoi. Cel puțin nu în procente semnificative.

Cum arătau eliberările condiționate în România înainte de adoptarea legii recursului compensatoriu?

10.362 persoane eliberate condiționat – 2013 11.392 persoane eliberate condiționat – 2014 10.920 persoane eliberate condiționat – 2015 9.216 persoane eliberate condiționat – 2016 6.581 persoane eliberate condiționat – 2017 (până la 1 octombrie)



Ați auzit cumva vreun politician sau alte voci publice să strige în perioada 2013-2017 că ies pușcăriașii cu miile din penitenciare și viețile cetățenilor sunt puse în pericol?

Ați auzit vreun politician care să atragă atenția asupra criteriilor prea relaxate aplicate în cazul eliberărilor condiționate? Excludem controversa despre cărțile publicate din pușcării de condamnații de vază ai patriei (care a fost – reamintim – una dintre condițiile cumulative care au servit reducerii timpului efectiv petrecut după gratii de unii infractori cu renume, condamnați – mai ales – în dosare de corupție).

Cum arată eliberările condiționate în România după adoptarea legii recursului compensatoriu?

3.671 persoane eliberate condiționat (din care 2.718 în baza recursului compensatoriu) – 2017 (1 octombrie-31 decembrie) 8.859 persoane eliberate condiționat – 2018 circa 6.000 persoane eliberate condiționat – 2019 (septembrie)



Ce arată cifrele privite comparativ este următorul lucru: chiar și cu aplicarea prevederilor legii recursul compensatoriu numărul celor eliberați condiționat nu a crescut.

Diferențele, căci ele există dacă luăm în calcul numărul total al celor aflați după gratii (25.188 în octombrie 2017 vs. 20.337 în octombrie 2019), sunt date de eliberările la termen, care aproape s-au dublat sub efectele legii recursului compensatoriu.